**ÎNDRĂGOSTITĂ DE NIMIC**

*LARISA BĂLAN*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Dragostea i-a despărţit pielea

În valuri de soare,

Din care s-au ridicat spre cerul alb

Mii de păsări călătoare.

Au răsărit flori de septembrie,

Cu petale de diamante

Pe ochii ei de smarald,

Încercaţi de priviri furişate.

Şi-a deschis sufletul de metal,

L-a pus pe hârtie spre examinat,

Unde oamenii curioşi

L-au disecat şi remodelat.

Au lăsat să-i fugă din inimă

Picături de sânge fericit,

Să se elibereze de stânsoarea grea

A durerii Ei fără de sfârşit.

Apoi au închis din nou uşile,

Au reparat pereţii reci

Zidind în ecouri ale pământului

Şi i-au lăsat visele să se usuce

Pe şoaptele vântului...

Şi au rămas acolo dorinţele,

Poate mai suspină şi azi

Să-şi mai întoarcă faţa

Să mai vadă lumină...

Şi zace în întuneric

De o mie şi una de zile,

O inimă de plastelină:

Un fost frumos castel în ruină...

Ai auzit-o plângând?

Ţi se pare!

Căci şi ultima Ei lacrimă a fost

O pasăre călătoare...